Ǒ ngadzaman wǎmēn ai mvɔ́d ai sílíba ai mim̀bɔ́d mí día, ai biyé bí sílíg ai biyé bí nyāngá. Wadí hə ndə̌tə̄gə́ bídí, ai wé ai m̀bɔ́n; ńdɔ o ngáman nyəb ńnəməná, o bɛ́də̄ ńkūkúmá. 14Ńdɔ̄ dzwé dóē á ngátádī ná láwūm á miǹnam ai abəŋ dóe, ábə̌ŋ yā mə̄ ngākúb wā á nyɔ́l, ma Ǹtondôbə Zambá. 15Ḿból ō ngāyén nə́ o nə abəŋ, ńdɔ o ngávəŋan esamsə́gə́le ai engúŋ dzóe, o lə́dé ényiŋ ósámā dzóē á mís bə́yə́ŋ, ǒ ngabómbo ai é mod ósə watóban ai nyé. 16O ngánɔŋ biyé bíe, o vəŋán bya məbódā mə́ ngogolán mə tɔá nyāngá nyangá, ǒ ngabɔ ebamba étēde. 17Bídzaman bí gôl ai ébí bí sílíba mə ngávə́ wā, o mǎn kǒm bivəgələ bə́yóm fám étēde, ó ngābɔ bísíé bi ébamba bíe étēde. 18Miǹtiŋán bíyé míe, ó nɔŋɔ́ o mǎn bɔ búdi, m̀bɔ́n wáma ai otú wáma ḿbyā ǒ ngavə́ bɔ mətúnuŋa. 19Ḿbāŋála mə ngávə́ wā, m̀bəmbə ovug ai m̀bɔ́n ai wé yā mə̄ tɔŋɔ wa ai byá, o nɔŋɔ́, ǒ ngavə́ bɔ mətúnuŋa mə́ évɔ́li olún étēde, é mam o ngábɔ̄ málā, Ǹtondôbə Zambá énye a kɔ́bɔ. 20Ńdɔ̄ fə̄ lə́ ngákwí naa, o nɔŋɔ́ bə̄ndómán bóe ai bəngɔ̌n yā ó ngābyé mā, ǒ ngatúnī bɔ́, o tɔŋɔ bɔ́ ai bɔ́. Yə ngobinda dzoe ya ndzíg yəan? 21O tsígī bɔ́n bámā kíŋ, o vâ bɔ́ nə̄ bə́ wé bɔ́ ai okəŋ bítá ású ólugú wabán. 22Á bə̄bə̂ bə́ mam bóē bə́tē bə́sə ai á ngobinda dzoe, o təgě fə bǎd tsǒg mə̄lú yā ámɔ̄ngɔ̄ dóe, éyɔŋ o ngábə́ ńsɔ̄ zud, o nɔdɔ́ á məkǐ étē.